Madej, Róbert, poslanec NR SR (2015-05-06):
Ďakujem pekne. Ešte raz, vážený pán podpredseda Národnej rady, vážený pán minister, panie poslankyne, páni poslanci, dovoľte mi, aby som možno na záver rozpravy v prvom rade poďakoval po skončení rozpravy aj ministerstvu spravodlivosti, beriem to naozaj ako výsledok kvalitnej odbornej práce odborníkov z oblasti rodinného práva, ale aj odborníkov z oblasti sociálnoprávnej ochrany a spolupráce minimálne dvoch rezortov, spravodlivosti a práce a sociálnych vecí. Dovolím si vyjadriť sa k niektorým poznámkam, ktoré boli uvedené v rozprave a hlavne, keď sme sa bavili o tom aj s pánom poslancom Poliačikom, že rodina pri obidvoch rodičoch je najlepšia – podľa úvodných ustanovení zákona o rodine – pre všestranný rozvoj dieťaťa, že odkiaľ to vychádza. Ja by som rád možno pripomenul, aj možno teórie pozitívneho práva, to, čo je dané, prírodné zákony, veď jednoducho dieťa má otca a dieťa má matku. Tak asi by tá spoločnosť mala vyjadriť svoj záujem a je to asi východisko možno vychádzajúce z prírodných zákonov, že sú tu dvaja rodičia, ktorí by sa mali v socializovanej spoločnosti starať o to dieťa. Neznamená to, samozrejme, kolegyne, kolegovia, že iné formy rodiny neuznávame. Naozaj vyplynie v živote situácia, keď rodič zostane sám. Či už v dôsledku smrti druhého rodiča, ich rozchodu a tak ďalej. Ale my si môžeme dať za cieľ, a vtedy potrebujú podporu, vtedy potrebujú pomoc, pretože sú slabší, takéto formy rodiny. A to aj naša spoločnosť predsa robí. Ale my si môžeme dať predsa za cieľ vyjadriť tú hodnotu, že dieťa by mal vychovávať otec a matka spoločne, pokiaľ je to zo všetkých možných síl v danom konkrétnom prípade len možné. Ja pevne verím, že tak ako ministerstvo pripravovalo tieto návrhy odborne, medzi kolegami, najmä z opozície, tu došlo k výmene názorov, jedných možno trochu liberálnych, druhých konzervatívnych, obávam sa toho, ale nebojím sa to povedať, že možno s tými kolegami, ktorí vyjadrovali konzervatívne hodnoty, sa viem stotožniť ja osobne za seba lepšie. Pani podpredsedníčka Národnej rady hovorila o kolíznych opatrovníkoch. Ja chcem len poopraviť možno jej vyjadrenie, tam bolo povedané, že dochádza k mnohým chybám. Ja by som povedal asi toľko, že pri výkone povinností pri všetkých štátnych úradoch môžu dôjsť aj chyby. Ale principiálne a z tohto miesta by to mal niekto povedať, by som sa chcel veľmi pekne poďakovať všetkým pracovníkom úradov práce, odborov sociálnoprávnej ochrany a kurately a všetkým, ktorí pôsobia ako kolízni opatrovníci pred súdom, chodia šetriť pomery do domácností, robia ťažkú terénnu prácu, vystupujú alebo zastupujú deti v konaní pred súdom, naozaj majú ťažkú úlohu aj oni posúdiť a odporučiť súdu, akým spôsobom ďalej budú postupovať. Netvárme sa, sú to ľudia, ktorí väčšina z nich majú viac ako desaťročnú, dlhodobú prax. Sú to skúsení ľudia, ktorým prešli mnohé rodiny cez ruky, a ja pevne verím, že tak ako sa ten systém obnovuje, a súhlasím s tým, že môžeme pomáhať aj vo vzdelávaní, ale sú to ľudia, ktorí robia naozaj tvrdú prácu, častokrát vo veľmi ťažkých aj terénnych podmienkach a potrebujú dobré materiálne zabezpečenie, na ktorom, myslím si, že ešte máme rezervy a môžeme pracovať. Takže z tohto miesta veľká vďaka im. Pokiaľ sa, som nechcel nejakým spôsobom, kolegyne, kolegovia, zaviesť, ale ja som spomínal rodovú rovnosť možno až po nejaké prejavy feminizmu nie z toho dôvodu, že by som na tomto mieste chcel rodovú rovnosť preferovať. Samozrejme, súhlasím s tým, že každý rodič má inú rolu, ale ich postavenie, ich práva vo vzťahu k dieťaťu majú byť rovnocenné. A práve preto to nemôže byť dôvodom, že jeden z rodičov svojvoľne bude robiť s dieťaťom, čo chce. Ak tu mám vystupovať dnes, hoci nerád, za väčšinu otcov v konaniach o úpravu práv a povinností, tak to poviem veľmi rád a otvorene. Ak majú byť vo väčšine prípadov štatisticky zverené deti matkám, na druhej strane otcovia majú mať zabezpečený určitý styk, stretávanie s dieťaťom, v takomto prípade ale ten druhý rodič nestráca rodičovské práva a povinnosti a o takých podstatných veciach, akým je pobyt dieťaťa a jeho bydlisko, by mal mať možnosť spolurozhodovať, pretože je rovnocenný rodič. Pokiaľ ide, kolegyne, kolegovia, o vstup do obydlia, obydlie je nedotknuteľné a z tohto princípu je možné aj na základe Ústavy Slovenskej republiky nájsť výnimky zo zákonných dôvodov vo verejnom záujme s tým, že to narušenie súkromia musí byť primerané záujmu, ktorý v tomto prípade sledujeme. Nechcem tu citovať zákon, dámy a páni, ale naozaj vstup do obydlia podľa toho, čo naformulovalo ministerstvo spravodlivosti, je zabezpečený po prvé, rozhodnutím súdu, o ktorom musí rozhodovať súd za podmienok, že predchádzajúce snahy vstupu do obydlia neboli úspešné. Ďalšou podmienkou je, že hrozí, že výchova, zdravie, život dieťaťa je ohrozené. To znamená, že tak ako v trestnom konaní o prípadných domových prehliadkach by rozhodoval súd, rovnako aj o tomto vstupe do obydlia by rozhodoval sudca. A musel by zohľadňovať podmienky pre rozhodnutie o vstupe do obydlia, a to je ohrozenie zdravia, života dieťaťa a, samozrejme, predchádzajúce neumožnenie vstupu sociálnym pracovníkom. 	Bojíme sa toho všetci. Ale na druhej strane je tu spoločnosť, ktorá chce chrániť deti. Individuálne zlyhanie ľudí aj rodičov, jedného z rodičov, sú dôvodom na to, prečo sa pýtame štátnych orgánov, prečo ste nezasiahli. Prečo, či sa tomu nedalo predchádzať. A stotožňujem sa naozaj s tým, že pokiaľ je vážne podozrenie a v takom prípade nedôjde k umožneniu pre orgán štátu ubezpečiť sa, že s dieťaťom je všetko v poriadku, musí byť právny nástroj, ktorý je ústavne akceptovateľný, odôvodniteľný pre to, aby sa sociálny pracovník ubezpečil o tom, že konkrétne dieťa, ktoré má byť v ohrození, v ohrození nie je. Dámy a páni, ja sa teším na druhé čítanie v prípade a chcem o to aj ja touto cestou poprosiť, bude zákon posunutý do druhého čítania, aby sme mohli viac odborne diskutovať o jednotlivých novelizačných bodoch novely zákona o rodine, ktorá je citlivá, pretože sa týka určite každého z nás bez ohľadu na to, v akej životnej fáze, vekovej fáze života sa nachádzame. Ďakujem veľmi pekne.